Bodil Kornbek (KRF), 2002-04-11:
Jeg vil allerførst gerne takke SF for at rejse denne forespørgselsdebat.
Jeg har valgt at sidde og lytte i dag - lidt atypisk for politikere måske - og jeg synes, det har været gavnligt for mig at sidde og lytte til den debat, der har været, og også høre om de linjer, regeringen tænker at arbejde med i fremtiden.
Men ellers må jeg sige, at som ny kulturordfører for Kristeligt Folkeparti har det været et begivenhedsrigt halvt år, jeg har været vidne til.
Det er jo med en profileringsivrig kulturminister, så der har været rigeligt med sager at tage stilling til.
Det har været alt fra tv-reklamer for børn, beskæring af bibliotekspenge, sagen om Rigsarkivet, beskæringer af offentlige støttemidler til kulturtalenterne, for ikke at tale om den tilbagevendende debat omkring det nye skuespilhus på Det Kongelige Teater.
Det er jo ikke et skuespilhus, vi på nogen måde har støttet i Kristeligt Folkeparti, men der er indgået et forlig, og vi mener, at forlig er noget, der bør holdes, om end det måske i disse tider er en lille smule umoderne; det er vores holdning.
Det har også været nedlæggelse af råd og nævn.
Noget er godt, og noget er knap så godt, synes vi.
Så er der det sidste, og det er det nye tostrengede struktursystem for Kulturministeriets kunststøtte.
Ministeren kalder det en revolution.
Jeg vil dog nøjes med at sige, at vi i Kristeligt Folkeparti finder, at strukturen er spændende, og vi kan godt se fordele ved, at ting er gennemskuelige, og at det er åbent.
Det kan være en enkel opbygning, der er lagt frem her, og derfor vil vi da gerne deltage i nogle drøftelser. Vi må så se på, hvem der skal sidde der osv., osv., men vi er da åbne over for det.
Jeg vil ikke komme videre ind på finansloven, for den har vi jo talt så meget om.
Det, der er vigtigt for Kristeligt Folkeparti, og som vi bekymrer os om i forhold til regeringens linje, er vækstlaget i dansk kulturliv, for det er jo trods alt herfra, den fremtidige kulturudvikling skal komme, det, der er spændende, og det, der også kan provokere.
Og det er også her, der er besparelser, for det er jo sådan, at når man vælger at spare over én kam, så rammer man selvfølgelig bredt, og vækstlaget er jo noget af det, der er mest sårbart, når der er tale om besparelser.
Det er jo netop her, man ikke har, skal vi sige
Det er jo i vækstlaget, de unge, de uprøvede eller talenterne nu laver de provokerende teaterstykker.
Det er jo de spirende lyrikere, som med deres digtsamlinger måske ikke lige har det største publikum.
Det kan også være musik, som man måske lige skal høre adskillige gange for at kunne begynde at sige: Det vil vi da gerne købe eller støtte på anden vis.
Det er også lokal-tv.
For alt dette i vækstlaget, alt det, der er, er selv en mindre offentlig støtte, et mindre tilskud altafgørende.
Et andet område, som vi i Kristeligt Folkeparti ønsker at have fokus på og opprioritere, er en udvikling af dansk kultur, og det er altså ikke kun for at tage kampen op mod Hollywood eller dårlige amerikanske tv-serier, det er lige så meget for at have styr på netop det danske sprog og den danske kulturelle udvikling.
Her kan vi netop tage et område frem som dansk film.
Der er en bredde og alsidighed i dansk film lige nu, og det er jo bl.a. et resultat af den støtte, filmmiljøet har haft over en årrække.
Vi ønsker i Kristeligt Folkeparti at holde fast i den positive udvikling, der har været netop på filmområdet.
Vi ser det faktisk som en berigelse.
Et andet område, man også kunne tage fat på, når det gælder det danske sprog, er dansk dramatik.
For teatrene er det jo i øjeblikket langt billigere at lade et engelsk stykke oversætte og opsætte end at tage udgangspunkt i at få lov til at købe ny dansk dramatik og opsætte den. Det er måske også et område, vi kunne arbejde med.
Jeg synes i hvert fald, det er vigtigt, at danske dramatikere også får mulighed for at prøve deres ideer og deres tanker af.
Så det er noget, vi også meget gerne ser regeringen tage udgangspunkt i.
Ellers ser vi jo frem til regeringens udspil omkring filmstøtten, som jo kommer på et eller andet tidspunkt.
Vi er bare så spændt på at se, hvilke tanker regeringen gør sig på dette område.
Nej, nu er tiden allerede snart gået!
Jeg nåede slet ikke musikken.
Det vil vi selvfølgelig også gerne være med til at have fokus på
, osv.
Men tiden er gået; det var dog ufattelig hurtigt.